PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/KV/1/1/004	Bratislava     15. január 2003

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na základe návrhu podnikateľa Pražské pivovary, a.s., Nádražní 84 150 54 Praha 5, podľa § 25 ods. 1 zákona  č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov vo veci rozhodnutia o tom, že činnosti alebo konania na základe Franšízovej zmluvy uzavretej dňa 29.11. 2001 medzi podnikateľom Pražské pivovary, a.s., Nádražní 84, 150 54 Praha 5 a podnikateľom CHERRYTOUR, spol. s r.o. Gorkého 11, 811 02 Bratislava nie sú v rozpore s § 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky alebo že dohoda obmedzujúca súťaž nie je v rozpore s § 6 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky takto

rozhodol:

	
na základe § 6 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov Franšízová zmluva uzatvorená dňa 29.11.2001 medzi podnikateľom Pražské pivovary, a .s., Nádražní 84, 150 54  Praha 5 a podnikateľom CHERRYTOUR, spol. s r.o., Gorkého 11, 811 02 Bratislava, je v článku IV. písm. k)  v znení:  „franšízant   je povinný predávať v pohostinskom zariadení – bare výlučne  pivo franšízora“  a v článku  IV. písm. l)  v znení:  „franšízant je   povinný odoberať  aj ostatné nápoje prednostne od franšízora, pokiaľ ich franšízant ponúka vo svojom portfóliu (touto podmienkou  však franšízant nie je viazaný vtedy, ak dodacie podmienky  ostatných nápojov dodávaných franšízorom  nie sú pre franšízanta výhodné v porovnaní s ponukou ostatných dodávateľov týchto nápojov na trhu)  dohodou obmedzujúcou súťaž,  na ktorú sa v zmysle § 6 ods. 1 zákona č.   136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov  nevzťahuje zákaz podľa § 5  zákona  č.136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov

Odôvodnenie:

Protimonopolnému úradu Slovenskej republiky, odboru dohôd obmedzujúcich súťaž, (ďalej len „úrad“) bol dňa 15.07.2002 doručený návrh podnikateľa Pražské pivovary, a. s., so sídlom Nádražní 84, 15054 Praha 5, zastúpeného  JUDr. Borisom Bohunským, advokátom, Advokátska kancelária ČECHOVÁ  RAKOVSKÝ, Hurbanovo nám. 5, 811 03 Bratislava na základe plnej moci zo dňa 17.05.2002, na vydanie rozhodnutia podľa § 6 ods. 4 zákona č. 136/2002 Z. z. o ochrane hospodárskej súťaže  a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon                 č. 136/2001 Z. z.“) o tom, že činnosti a konania na základe Franšízovej zmluvy uzavretej dňa 29.11.2001  medzi podnikateľom Pražské pivovary, a. s.  Nádražní 84, 150 54 Praha (ďalej len „Pražské pivovary, a. s.“)  a podnikateľom CHERRYTOUR, spol. s r. o., Gorkého 11, 811 02 Bratislava (ďalej len „CHERRYTOUR, spol. s  r. o.“)  nie sú v rozpore s §  4 a 5  zákona č. 136/2001 Z. z. alebo že  zmluva ako dohoda obmedzujúca súťaž nie je v rozpore  s  § 6 ods. 1 zákona č. 136/2001 Z. z. 

Na základe predmetného návrhu  začalo dňa 15.07.2002  správne konanie podľa § 25 ods.1 zákona č. 136/2001 Z. z.   O tejto skutočnosti  úrad upovedomil  listami č. 3919/1/PMÚ SR/2002 a 3919/2/PMÚ SR/2002 zo dňa 30.07.2002, účastníkov  správneho konania, t. j. podnikateľa Pražské pivovary, a. s.  a  podnikateľa CHERRYTOUR, spol. s r. o.

	 Listom  zo dňa 06.09.2002 bolo úradu zaslané plnomocenstvo, ktorým  JUDr. Boris Bohunský splnomocnil  Mgr. Tomáša Marettu, advokáta,  Advokátska kancelária ČECHOVÁ RAKOVSKÝ, Hurbanovo nám. 5,  Bratislava na samostatné vykonanie všetkých úkonov v mene spoločnosti Pražské Pivovary, a. s. v prebiehajúcom správnom konaní.

	Nakoľko v priebehu konania došlo zákonom č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „zákon o skupinových výnimkách“) s účinnosťou od 01.10.2002 k zmene a doplneniu zákona č. 136/2001 Z. z. a táto nová právna úprava neobsahuje prechodné ustanovenia, vydáva úrad rozhodnutie v predmetnej veci podľa novelizovaného znenia zákona č. 136/2001 Z. z. (ďalej len „zákon“). 

	Podľa § 3  ods. 1 zákona  obmedzením súťaže je každé  obmedzenie voľnosti konania podnikateľa na relevantnom trhu, najmä vylučovanie existujúcich alebo možných súťažných aktivít, skutočné alebo možné zníženie rozsahu konkurenčnej aktivity alebo skresľovanie konkurenčných podmienok.

	 Dohodou podnikateľov je každý  ústny  alebo písomný súhlasný prejav vôle jej účastníkov, ako aj iný súhlasný prejav  vôle vyvodený z ich konania.

	V zmysle § 4  ods. 1 zákona dohoda a zosúladený postup  podnikateľov, ako aj rozhodnutie združenia podnikateľov,  ktoré majú za cieľ alebo môžu mať za následok obmedzovanie hospodárskej súťaže  sú zakázané, ak tento zákon neustanovuje inak.

	Podľa § 5 ods. 1 zákona dohoda o prevode práv  alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časť tejto dohody je zakázaná podľa § 4, ak obmedzovanie súťaže, ktoré z nej vyplýva pre nadobúdateľa týchto práv, nie je nevyhnutné na ich ochranu.

	Z predložených podkladov sú zrejmé nasledovné skutočnosti.

Podnikateľ  Pražské pivovary, a. s. je akciovou spoločnosťou, vedenou v obchodnom registri Mestského súdu v Prahe, oddiel B, vložka 1512. Predmetom činnosti podnikateľa  je podľa výpisu z obchodného registra okrem iného výroba nápojov, ubytovacie služby,  pohostinská činnosť.  Spoločnosť Pražské pivovary , a. s.  je členom skupiny Interbrew N. V., Belgicko. Skupina Interbrew N. V. Belgicko nemá žiadne majetkové ani personálne prepojenie so žiadnym z pivovarov, pôsobiacich v Slovenskej republike.  Spoločnosť Pražské pivovary, a. s. realizuje distribúciu  výrobkov skupiny Interbrew N. V. na území Slovenskej republiky prostredníctvom spoločnosti STAROPRAMEN – SLOVAKIA, s. r. o., ktorá je jej 100 % - nou dcérskou spoločnosťou.  Spoločnosť Pražské pivovary , a. s. je majiteľom  ochrannej  známky „TRAFENÁ HUS“, registrovanej na Úrade priemyselného vlastníctva Slovenskej republiky. 

Podnikateľ CHERRYTOUR, spol. s r.o.  je  spoločnosť s ručením obmedzeným, ktorá podľa výpisu z Obchodného registra Okresného súdu Bratislava I, Oddiel: Sro, Vložka č. 6864/B  bola založená  zakladateľskou listinou  vo forme notárskej zápisnice č. N 87/94, Nz 86/94 zo dňa 08.04.0994. Predmetom jej činnosti je okrem iného pohostinská činnosť,  poskytovanie základných a doplnkových služieb v aktívnom a pasívnom cestovnom ruchu a obchodná činnosť a sprostredkovanie v rozsahu voľnej živnosti. 

 Dňa 29.11.2001 bola uzatvorená medzi podnikateľom Pražské pivovary, a. s.   a podnikateľom CHERRYTOUR, spol. s r. o.   Franšízová zmluva (ďalej len „Zmluva“). Podľa článku II. predmetnej  Zmluvy poskytuje  podnikateľ Pražské pivovary, a. s. ( ako majiteľ registrovanej ochrannej známky „TRAFENÁ HUS“)  podnikateľovi CHERRYTOUR, spol. s r. o. (ako riadnemu nájomcovi v Zmluve uvedených  nebytových priestorov) právo prevádzkovať  tieto  nebytové priestory ako  reštauráciu - bar pod označením „TRAFENÁ HUS“,  na tieto účely  mu poskytuje právo užívať  know-how  v zmluvne dohodnutom rozsahu, a to za  dohodnutú odmenu, ktorú sa podnikateľ  CHERRYTOUR, spol. s r. o.  sa zaväzuje platiť. Spoločnosť Pražské pivovary, a. s. nemá v rámci trhu Slovenskej republiky vytvorenú paralelnú sieť obdobných zmluvných vzťahov, aké vyplývajú z posudzovanej Zmluvy.

	V prvom kroku úrad skúmal jednotlivé ustanovenia predmetnej  Zmluvy z hľadiska možného obmedzenia hospodárskej súťaže v zmysle vyššie uvedených  kritérií, pričom bral do úvahy podstatu franšízového charakteru zmluvného vzťahu.

Franšízová  zmluva predstavuje  vo všeobecnosti  dohodu, kde  vlastník   franšízy         ( t. j. súboru práv priemyselného alebo duševného vlastníctva vzťahujúci sa na obchodné meno, ochranné známky, označenie predajne, know-how, patenty a pod., ktoré budú využité na ďalší predaj tovarov alebo na poskytovanie služieb konečným užívateľom) túto poskytne  druhému podnikateľovi – nadobúdateľovi franšízy, za priamu alebo nepriamu finančnú úhradu a za dohodnutých podmienok, súvisiacich okrem iného s ochranou práv  duševného vlastníctva  poskytovateľa  franšízy.  Okrem poskytnutia  určitého  súboru informácií, vyplývajúcich z praxe,  ktoré sú pre daný  franšízový distribučný systém podstatné, dostatočne určené a nie všeobecne známe alebo bežne dostupné, je pre  vzťah  medzi poskytovateľom a nadobúdateľom franšízy príznačné  priebežné poskytovanie obchodnej a technickej pomoci nadobúdateľovi franšízy zo strany jej poskytovateľa, napr. pri  zaškolení, zabehnutí predaja resp. prevádzky,  pomoc pri propagácii, pri analýzach trhu a pod. 

Pri posudzovaní Zmluvy úrad vychádzal z princípu, že z hľadiska ochrany  hospodárskej súťaže sú záväzky, ktoré sú nevyhnutné na to, aby bolo možné dosiahnuť základné prvky podstaty franšízového vzťahu akceptovateľné. Ide predovšetkým  o zachovanie možnosti pre poskytovateľa  franšízy umožniť nadobúdateľovi franšízy využívať prínosy z danej franšízy ( informácie, know-how a pod.) bez toho, aby  tieto  priamo či nepriamo získali konkurenti poskytovateľa franšízy, ako aj  o súbor záväzkov, vyplývajúcich  z potreby  dostatočnej kontroly  podnikateľskej činnosti nadobúdateľa franšízy zo strany poskytovateľa  franšízy, nevyhnutnej na ochranu  obchodného imidžu poskytovateľa franšízy. 

	Analýzou jednotlivých ustanovení posudzovanej Zmluvy  dospel úrad k záveru, že prevažná časť dojednaní, ktoré určitým spôsobom obmedzujú voľnosť konania nadobúdateľa franšízy je  takého charakteru, ktorý je  nevyhnutný na ochranu práv duševného vlastníctva podnikateľa Pražské pivovary, a. s. v kontexte vyššie uvedeného charakteru franšízového vzťahu medzi  zmluvnými stranami. 

	Úrad konštatuje, že nad rámec  dojednaní, ktoré sú nevyhnutné z hľadiska ochrany práv duševného vlastníctva poskytovateľa franšízy sú  ustanovenia  článku IV. písm. k)  a článku IV. písm. l) predmetnej Zmluvy.

	Podľa  článku IV. písm. k) je podnikateľ CHERRYTOUR , spol. s r. o. povinný predávať v pohostinskom zariadení – bare výlučne  pivo dodané podnikateľom Pražské pivovary, a. s.

	Podľa článku IV. písm. l) je podnikateľ CHERRYTOUR, spol. s r. o.  povinný odoberať  aj ostatné nápoje prednostne od Pražských pivovarov, a. s., pokiaľ ich tento ponúka vo svojom portfóliu, pričom touto podmienkou nie je viazaný vtedy, ak dodacie podmienky  podnikateľa  Pražské pivovary  a. s.  nie sú pre neho výhodné v porovnaní s ponukou ostatných dodávateľov týchto nápojov na trhu.

	Uvedené ustanovenia zakladajú záväzok podnikateľa CHERRYTOUR, spol. s r. o.   nepredávať vo svojom reštauračnom zariadení - bare pivo a za určených okolností aj ostatné nápoje, od iných  dodávateľov, t. j. výrobky  od konkurentov  dodávateľa,  ktoré sú zhodné resp. vzájomne zastupiteľné  s výrobkami  dodávanými podnikateľom Pražské pivovary, a. s.   Ide o dohodnuté obmedzenie voľnosti konania podnikateľa CHERRYTOUR, spol. s r. o., nevstupovať do obchodných vzťahov  s inými dodávateľmi  piva a ostatných nápojov. Predmetné ustanovenie je obmedzujúce hospodársku súťaž, nakoľko vylučuje  medziznačkovú súťaž v rámci predaja piva a ostatných nápojov,  neposkytuje  konečnému zákazníkovi  na danom predajnom mieste  výhody z nej vyplývajúce, pričom dané obmedzenie  nie je vzhľadom na charakter tovaru a charakter predmetného franšízového vzťahu v príčinnej súvislosti s ochranou  práv duševného vlastníctva podnikateľa  Pražské pivovary, a. s. 

	Na základe uvedeného úrad dospel k záveru, že Zmluva je v tejto časti dohodou obmedzujúcou súťaž v zmysle § 5 zákona. 

	V ďalšom kroku úrad pristúpil  k vymedzeniu relevantného trhu, na ktorom sa možné protisúťažné účinky,  vyplývajúce z posudzovanej Zmluvy môžu prejaviť. 

	Relevantný trh je v zmysle § 3  ods. 3 zákona  definovaný  ako priestorový a časový  súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

	Ako tovarový relevantný trh  bol   určený  trh predaja piva na  miestach s priamou konzumáciou, čo predstavuje predaj piva v pohostinských zariadeniach, hoteloch, reštauráciách, kaviarňach, baroch a pod.
	
	 Priestorový  relevantný trh úrad vymedzil  územím mesta Bratislava, ako trh  dotknutý uzatvorením posudzovanej Zmluvy, pričom tento lokálny trh má charakter homogénneho prostredia. 
	
	Podľa údajov poskytnutých úradu je odhad podielu Pražské pivovary, a. s. v roku 2002 na vymedzenom relevantnom trhu 12 500 hl, čo predstavuje  podiel  5,4 %.  Predpokladaný ročný  predaj piva podnikateľom CHERRYTOUR, s. r. o. je  600 hl, čo je podiel 0,26 %.

	Podľa § 6 ods. 1 zákona zákaz podľa § 4 a 5 sa nevzťahuje na dohodu obmedzujúcu súťaž, ak podiel účastníkov dohody obmedzujúcej súťaž alebo  podiel ani jedného z nich nepresiahne 10 % celkového podielu tovarov na relevantnom trhu v Slovenskej republike, okrem
a) dohôd obmedzujúcich súťaž uvedených v § 4 ods. 3 písm. a) až c) alebo
b) obmedzovania  súťaže  kumulatívnym účinkom dohôd  obmedzujúcich  súťaž,  ktoré obsahujú podobný druh obmedzení súťaže a ktoré vedú k obdobným účinkom na relevantnom trhu, a ich spoločný podiel presahuje 10 % celkového podielu tovarov na relevantnom trhu.

	Z údajov o podiele podnikateľov Pražské pivovary a. s. a podnikateľa CHERRYTOUR, spol. s  r. o. na vymedzenom relevantnom trhu  dospel úrad  k záveru, že  zmluvné strany  posudzovanej  Zmluvy spĺňajú kriteriálnu podmienku danú ustanovením       § 6 ods. 1 zákona. Zmluva zároveň  nenapĺňa skutkovú podstatu  písm. a) alebo  b) § 6 ods. 1 zákona.  

	Na základe týchto skutočností úrad  rozhodol tak, ako je uvedené vo výrokovej časti tohto rozhodnutia. 

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. o skupinových výnimkách zo zákazu dohôd obmedzujúcich hospodársku súťaž  a o zmene a doplnení niektorých zákonov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž do 15 dní odo dňa doručenia rozhodnutia. V zmysle § 61 ods. 1 zákona č. 71/1967 Zb. o správnom konaní v znení neskorších predpisov má včas podaný rozklad odkladný účinok.

		

	
			     Ing. Ján Šufliarsky 
         riaditeľ odboru dohôd obmedzujúcich súťaž

Rozhodnutie sa doručí:

1.	Mgr. Tomáš Maretta, advokát, ČECHOVÁ RAKOVSKÝ, Advokátska kancelária, 	Hurbanovo nám. 5, 811 03 Bratislava

2.	CHERRYTOUR, spol. s r. o., Gorkého 11, 811 02 Bratislava